ROZHODNUTIE KOMISIE
zo 16. júla 2008,
ktorým sa mení a dopĺňa rozhodnutie 2006/636/ES, ktorým sa stanovuje ročné rozčlenenie čiastok podpory Spoločenstva pre rozvoj vidieka podľa členských štátov na obdobie od 1. januára 2007 do 31. decembra 2013
[oznámené pod číslom K(2008) 3347]
(2008/609/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1698/2005 z 20. septembra 2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (1), a najmä na jeho článok 69 ods. 4,
keďže:
(1)
Rozhodnutie Rady 2006/493/ES z 19. júna 2006, ktorým sa stanovuje suma podpory Spoločenstva pre rozvoj vidieka na obdobie od 1. januára 2007 do 31. decembra 2013, jej ročné rozdelenie a minimálna čiastka, ktorá sa má sústrediť v oprávnených regiónoch podľa konvergenčného cieľa (2), bolo zmenené a doplnené s cieľom zohľadniť rozhodnutie rozpočtového orgánu presunúť na rok 2008 a na ďalšie roky v súlade s ustanoveniami bodu 48 Medziinštitucionálnej dohody medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (3) určité viazané rozpočtové prostriedky podpory Spoločenstva na rozvoj vidieka na základe nariadenia (ES) č. 1698/2005, ktoré sa nepoužili v roku 2007.
(2)
Rozhodnutie Komisie 2006/636/ES (4) by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Príloha k rozhodnutiu 2006/636/ES sa nahrádza znením prílohy k tomuto rozhodnutiu.
Článok 2
Toto rozhodnutie sa uplatňuje od rozpočtového roku 2008.
Článok 3
Toto rozhodnutie je určené členským štátom.
V Bruseli 16. júla 2008